Norðurírski kylfingurinn Rory McIlroy segist vera fórnarlamb eigin velgengni þegar hann gerir upp árið og hvernig honum sé innanbrjósts eftir keppnistímabilið 2019 . McIlroy segir örla á vonbrigðum þegar hann gerir upp árið á golfvellinum . Segir hann í því samhengi að hann sé ef til vill fórnarlamb eigin velgengni og líklega myndi hann ekki finna fyrir neinum vonbrigðum ef hann væri einhver annar kylfingur . Rory McIlroy vann fjögur mót á PGA-mótaröðinni og Evrópumótaröðinni . Hann vann ekki eitt risamótanna en vann tvö stærstu mótin á mótaröðinni ef risamótin eru ekki talin með ; Players Championship á Flórída og lokamótið Tour Championship í Atlanta . Varð hann jafnframt efstur á stigalistanum þar sem verðlaunafé er ævintýralegt og væntanlega fáir íþróttamenn í heiminum sem þénuðu meira á árinu . Með efsta sæti heimslistans í sigtinu Hver er þá skýringin á því að McIlroy fer ekki alsæll inn í nýtt ár ? Vafalaust situr í honum að hafa misst af niðurskurði keppenda á Opna breska meistaramótinu í júlí . Mótið var í fyrsta skipti haldið á N-Írlandi og samlandar hans væntu þess að sjá sinn mann berjast um sigurinn á heimavelli á einu elsta íþróttamóti heims . Hræðileg byrjun McIlroys á fyrsta keppnisdegi gerði þær vonir að engu því frábær spilamennska á öðrum keppnisdegi dugði ekki til . McIlroy hefur ekki náð að landa sigri á risamóti frá árinu 2014 þegar hann vann PGA-meistaramótið í annað sinn . McIlroy hafði unnið þrjú þeirra þegar hann var 25 ára og stendur nú á þrítugu . Masters er eina risamótið sem hann hefur ekki unnið en tvívegis hefur hann átt góða möguleika á Augusta . „ Það sem mér tókst að afreka snemma á ferlinum , að vinna fjórum sinnum risamót um 25 ára aldurinn , er ekki beinlínis hversdagslegt . “ McIlroy er hins vegar afar ánægður með spilamennskuna á árinu . „ Ég hef spilað mitt besta golf og er auk þess orðinn stöðugri . Fjórir sigrar á einu ári er frábært . Mér finnst sem allir þættir leiksins séu betri en áður hjá mér . Takist mér að bæta frekar öll þessi litlu atriði ætti ekkert að koma í veg fyrir áframhaldandi velgengni , “ sagði McIlroy við BBC og fór ekki leynt með að eitt af markmiðum ársins 2020 yrði að ná efsta sæti heimslistans en þar situr nú Brooks Koepka .